**О б р а з л о ж е њ е**

Правни основ за доношење Одлуке о накнадама за коришћење јавних путева за територију Града Ниша је члан 191. став 3. члан 204. став 2. и члан 212. став 2. Закона о накнадама за коришћење јавних добара (''Службени гласник РС'', број 95/2018 и 49/2019) којим је прописано да јединица локалне самоуправе својим актом прописује износ накнаде и олакшице за накнаде за општинске путеве и улице и члан 37. Статута Града Ниша („Службени лист Града Ниша“, број 88/2008, 143/2016и 18/2019), којим је регулисана надлежност Скупштине Града Ниша.

Одлуком о накнадама за коришћење јавних путева за територију Града Ниша утврђују се накнаде за коришћење општинских путева и улица за територију Града Ниша, висина, начин утврђивања и плаћања и друга питања од значаја за наплату накнада.

Доношењем ове Одлуке утврђују се накнаде за коришћење општинских путева и улица и то:

1) накнада за ванредни превоз за прекорачење дозвољене димензије, прекорачење дозвољене укупне масе и прекорачење дозвољеног осовинског оптерећења;

2) накнада за постављање рекламних табли, рекламних паноа, уређаја за обавештавање или оглашавање поред општинског пута и улице, односно на другом земљишту које користи управљач;

3) накнада за коришћење делова путног земљишта општинског пута и улице и другог земљишта које користи управљач;

4) накнада за постављање водовода, канализације, електричних водова, електронске комуникационе мреже, топловода и сл. на општинском путу и улици.

Приходи остварени од накнада за коришћење општинских путева и улица припадају и уплаћују се на рачун Управљача општинских путева и улица на територији Града Ниша, сходно одредби члана 214. Закона о накнадама за коришћење јавних добара (''Службени гласник РС'', број 95/2018 и 49/2019).

У складу са прописаном процедуром, Секретаријат за комуналне делатности, енергетику и саобраћај прибавио је мишљење Службе за послове Скупштине Града.

**ГРАДСКА УПРАВА ГРАДА НИША - СЕКРЕТАРИЈАТ ЗА КОМУНАЛНЕ ДЕЛАТНОСТИ, ЕНЕРГЕТИКУ И САОБРАЋАЈ**

**СЕКРЕТАР**

Владислава Ивковић